**Novinarska konferenca Skupnost Julijske Alpe pred poletno sezono, 9.6.2025**

**Triglavski narodni park: Majda Odar, vodja Informacijsko izobraževalne službe Javnega zavoda Triglavski narodni park:**

V Javnem zavodu Triglavski narodni park ves čas na različne načine usmerjamo obiskovalce, s tem bomo nadaljevali tudi letos poleti. To počnemo na terenu, na vodenih izletih, v informacijskih središčih, preko družbenih omrežij, nove številke časopisa za obiskovalce (chrome-extension://efaidnbmnnnibpcajpcglclefindmkaj/https://www.tnp.si/media.php?id=7309) , preko naše spletne strani in podobno. Še vedno sprotno spremljamo obisk (območje Triglava in Doline Triglavskih jezer, osrednje naravne znamenitosti ter poti v alpskih dolinah) s števci pohodnikov, podatki so na voljo na naši spletni strani (<https://www.tnp.si/sl/podrocja-dela/projekti-in-raziskave/spremljanje-obiska/> ). Deset števcev pošilja podatke enkrat dnevno, podatki z ostalih devetih števcev se osvežujejo takrat, ko so s števca ročno pobrani. Gre za redno aktivnost s področja spremljanja obiskovanja, ki – upoštevaje tudi druge kazalnike – izkazuje stalno rast obiska. Podatki so v pomoč tako obiskovalcem pri načrtovanju obiska kot odločevalcem in načrtovalcem dejavnosti v tem prostoru.

Obiskovalce med drugim pozivamo tudi k uporabi verodostojnih informacij o obisku. Med aplikacijami za pohodnike spodbujamo uporabo aplikacij Slovenia Outdoor in maPZS, ki imata ažurne informacije o stanju poti, varstvenih režimih v Triglavskem narodnem parku in podobno. Da bodo obiskovalci in prebivalci ustrezno informirani, je potrebnega še veliko sodelovanja in razvoja vseh vpletenih in to bi moralo soditi med prioritete organizacij v tem okolju.

Še vedno pozivamo k uporabi javnega prevoza za obisk tega območja. Tudi letos bodo za prevoze prebivalcev in obiskovalcev na voljo naši električni kombiji, ki smo jih lani predali petim občinam (Kranjska Gora, Tolmin, Kobarid, Bovec, Bohinj) v brezplačno uporabo. Ob tem pa za ohranjanje narave in kulturne krajine opozarjamo tudi na ostala pravila odgovornega obiskovanja Triglavskega narodnega parka. Med najpogostejšimi kršitvami v poletnem času so kopanje v visokogorskih jezerih in vodotokih, kampiranje v naravi na mestih, ki temu niso namenjena ter parkiranje in vožnja v naravnem okolju. Pravila obnašanja v Triglavskem narodnem parku so prikazana na terenu na informacijskih tablah, v publikacijah za obiskovalce in na naši spletni strani (<https://www.tnp.si/sl/obisk-parka/informacije-za-obiskovalce/pravila-obnasanja/> ).

**Kranjska Gora, županja Henrika Zupan**

V zadnjih letih smo priča izjemni rasti števila obiskovalcev v Triglavskem narodnem parku, zlasti v alpskih dolinah, kot so Vrata, Krma in Kot ter na prelazu Vršič. Ta trend prinaša gospodarske koristi, vendar tudi vse večje pritiske na občutljive naravne ekosisteme, infrastrukturo in lokalne skupnosti. Med največjimi izzivi je prav promet, ki se kaže v pogostih zastojih, neurejenem parkiranju ter povečanih emisijah, kar škoduje tako okolju kot kakovosti doživetja obiskovalcev.

Z željo po ohranjanju narave in spodbujanju trajnostne mobilnosti Občina Kranjska Gora tudi letos izvaja številne ukrepe v dolini Vrata. **Brezplačen javni prevoz v dolino bo obratoval od 15. junija do 15. septembra.** Urejena je **mreža parkirišč po sistemu P+R v Mojstrani**, kjer lahko obiskovalci parkirajo svoja vozila in pot v dolino nadaljujejo z organiziranim prevozom ali peš. Uveden je **nov prometni režim, ki onemogoča parkiranje zunaj označenih površin** – tako v dolini Vrata kot v okolici izhodišča za slap Peričnik.

**Novost letošnje sezone je krožna linija električnega kombija**, ki bo vozila obiskovalce od Slovenskega planinskega muzeja do koče pri slapu Peričnik. Prevoz s kombijem bo med 25. junijem in 31. avgustom na voljo vsak dan med 9. in 16. uro, vožnje pa bodo potekale brez voznega reda. Na ta način želijo v Kranjski Gori zmanjšati število vozil v občutljivem naravnem prostoru in spodbuditi obiskovalce k uporabi okolju prijaznih prevoznih sredstev.

Posebno pozornost namenjajo tudi najvišje ležečemu cestnemu prelazu Vršič, ki ga ob dejstvu, da predstavlja izhodišča na najlepše vrhove v Julijskih Alpah in povezuje Gornjesavsko dolino z dolino Soče, v poletnih mesecih obišče izjemno veliko število turistov.

V sodelovanju z Ministrstvom za infrastrukturo so na občini pristopili k dolgoročnemu projektu prometne ureditve. **Nov sistem bo predvidoma zaživel v letu 2026, medtem ko bodo v letošnji poletni sezoni promet še vedno urejali občinski reditelji**. Ob koncu glavne sezone bo za obdobje 14 do 21 dni testno zaživel nov prometni režim, da preverimo njegovo učinkovitost. V poletni sezoni leta 2026 bo sistem predvidoma zaživel v celoti.

Na obeh straneh prelaza, v Kranjski Gori in Trenti, bosta vzpostavljeni vstopni točki z dvema pasovoma – eden bo namenjen vozilom, ki bodo parkirala na vrhu prelaza, drugi pa tranzitu in dostopu do koč in drugih območij. Parkiranje na vrhu bo plačljivo in omejeno na 92 vozil, pri čemer bo sistem zapornic zagotavljal nadzor nad številom vozil. Ko bo parkirišče polno, bo to obiskovalcem prikazano na svetlobnih tablah že pred vstopom. Obiskovalcem bo omogočen okrepljen javni avtobusni prevoz iz obeh dolin, da se zagotovi dostop tudi tistim brez osebnega prevoza. Fizično bodo urejene prepreke, ki bodo onemogočale parkiranje izven označenih mest, rediteljska služba pa bo skrbela za nadzor nad sistemom in obveščanje obiskovalcev. Druga faza ukrepov, ki vključuje dodatne parkirne površine med zapornicama, bo izvedena le, če se bo izkazalo, da prva faza ne zadošča za nemoten potek prometa.

Sistem prometne ureditve na prelazu Vršič bo bistveno prispeval k izboljšanju pretočnosti prometa in zmanjšanju okoljskih obremenitev v visoki turistični sezoni. Preizkusno obdobje in postopna uvedba ukrepov omogočata prilagodljivost sistema, kar pomeni, da se bomo lahko učinkovito odzvali na morebitne izzive.

Ukrepi, ki so bili predstavljeni na današnji novinarski konferenci, niso zgolj tehnične rešitve, ampak izraz zavezanosti Kranjske Gore k varovanju naravne dediščine in odgovornemu razvoju turizma. **Kranjska Gora kot zelena destinacija** že vrsto let v ospredje postavlja trajnost – od promocije javnega prevoza, vlaganja v infrastrukturo do sodelovanja z državnimi institucijami in lokalno skupnostjo.

***Turizem Kranjska Gora: direktor Luka Vrančič***

***Dobrodošli. Uživajte. Spoštujte.***

Glavna marketinška kampanja letošnje poletne turističneso na Turizmu Kranjska Gora poimenovali **»**Dobrodošli. Uživajte. Spoštujte.«. Kranjska Gora predstavlja prostor izjemnih naravnih lepot, spoštovanja do tradicije in zavezanosti trajnostnemu turizmu. Da bi to krhko ravnotežje med naravo in obiskovalcem ohranili tudi v prihodnje, je nastala ta kampanja. Kampanja je nastala v sodelovanju z vsemi pomembnimi deležniki, ki so prisotni na destinaciji od občine Kranjska Gora, Komunale Kranjska Gora, GRS Kranjska Gora do MIR-a in TNP.

Kampanja je **iskreno povabilo – obiskovalcem sporoča, da niso zgolj obiskovalci, temveč dobrodošli gostje v domu narave in ljudi.** V Sloveniji imamo lep običaj – ko vstopimo v dom, se sezujemo in obujemo copate, ki nam jih ponudi gostitelj. Tudi obisk Kranjske Gore je vstop v dom – v občutljiv, a gostoljuben svet gozdov, rek, planin in ljudi, ki v sožitju z naravo živijo že stoletja. Kampanja s toplino in spoštovanjem obiskovalce vabi, naj v ta dom vstopijo s podobno tankočutnostjo – z razumevanjem, odgovornostjo in srčnostjo.

**Dobrodošli** – ker je obisk Kranjske Gore več kot le počitnice. Je srečanje z dediščino, ki živi. Je dotik narave, ki ostaja neokrnjena, prav zato, ker jo domačini in obiskovalci skupaj spoštujejo in varujejo. Vse, kar nas obdaja, ni le naravna danost – je dom, ki ga varujemo s skupnimi močmi. Tukaj gostoljubje ni storitev, temveč način življenja. Tukaj niste samo obiskovalec – tukaj ste naš prijatelj.

**Uživajte** – a z zavedanjem, da je narava več kot kulisa. Je zdravilna izkušnja, prostor umiritve, prostor, kjer lahko z vsakim vdihom občutimo blagodejen vpliv gozdov, čistih rek in tišine. Kranjska Gora ni le aktiven oddih – je prostor, kjer narava zdravi telo in um. Tu se lahko podate na planinske poti, kolesarite po nekdanji železniški progi, se vzpnete do koč z razgledi, ki segajo v neskončnost – ali pa preprosto sedite ob jezeru in prisluhnete tišini.

**Spoštujte** – ker je narava gostiteljica. Spoštovanje pomeni premišljeno izbiro poti glede na svoje sposobnosti, uporabo primerne opreme, spremljanje vremenskih razmer in izogibanje tveganjem. Pomeni, da psa vodimo na povodcu, da odpadke odnesemo s seboj in da se ne ustavljamo tam, kjer narava potrebuje mir – pa naj gre za planike ob poti ali za pašne živali na planini. Tudi vožnja po kolesarskih poteh namesto po travnikih ali spoštovanje pravil glede kampiranja niso zgolj pravila, temveč izraz skrbi za skupni prostor.

Kampanja **"Dobrodošli. Uživajte. Spoštujte."** je klic k sodelovanju, **k zavestni izbiri drugačnega, odgovornega turizma**. Je zgodba o sobivanju – človeka in narave, obiskovalca in domačina, sedanjosti in prihodnosti.

***Živahen kulturni utrip v Kranjski Gori***

Pestro dogajanje bo na destinaciji čez celotno poletje. Začenši z minulim koncem tedna, ko je v soboto na prireditvi Goni Pony več kot 1664 udeležencev »pognalo hudiča na vrh Vršiča«. V nadlajevanju meseca junija v Kranjski Gori organizirajo festival **Kekčevi dnevi**, ki so ga lani po več letih premora ponovno oživili. Festival letos nadgrajujejo, saj bo obiskovalcem Kranjske Gore na voljo **Kekčev izziv**. Tako bodo družine aktivno preživljanje počitnic v Kranjski Gori nadgradile z zbiranjem žigov na različnih točkah po destinaciji. Vsi, ki bodo tekom Kekčevih dni zbrali vsaj 3 žige bodo lahko sodelovali v nagradnem žrebanju za bogate nagrade, ki so jih prispevali turistični ponudniki destinacije Kranjska Gora. Nagradno žrebanje se bo odvilo na zadnji dan Kekčevih dni, ki se bodo zaključili z **velikim Kekčevim piknikom** na ploščadi pred hotelom Kompas, kjer bodo obiskovalce poleg trampolinov in ostalih aktivnosti, zabavali Čuki.

Tako kot vsako leto bo utrip na Trgu pred cerkvijo vzdrževala serija koncertov v sklopu **Poletja pod Vitrancem**, v hiškah na trgu pa bo moč kupiti **izdelke lokalnih ponudnikov**, ki so del certificirane sheme kakovosti Teritorialne kolektivne blagovne znamke **Kranjska Gora Vrhunsko**.

***Slovenskemu filmu želimo – srečno!***

Kranjska Gora je letošnje poletje ponosna gostiteljica in ob Slovenskem filmskem centru in Slovenski kinoteki soorganizatorica dogodka, ki proslavlja 120-letnico Slovenskega filma. Ob tem jubileju pa slovenski filmski dediščini, povedano natančneje, bodo njenemu sodobnemu občinstvu vrnili digitalno obnovljena prva dva dela kultne mladinske trilogije po literarni predlogi Josipa Vandota, filma Kekec (1951) in Srečno, Kekec (1963) režiserja Jožeta Galeta. Filma bosta ponovno dostopna v kakovosti, primerljivi s prvotno kino izkušnjo, kar predstavlja pomemben prispevek k ohranjanju filmske dediščine. Trilogija o Kekcu ni le del otroške filmske klasike, temveč tudi simbol navezanosti slovenskega filma na gorsko pokrajino – podobno kot prva celovečerca V kraljestvu Zlatoroga (1931) in Triglavske strmine (1932), ki sta začrtala smer razvoja domače kinematografije in izražala narodno identiteto skozi podobo alpske narave. Redki kasnejši povratki slovenskega filma v gore so dosegli širši odmev, med njimi predvsem mladinska filma Gremo mi po svoje (2010) in njegovo nadaljevanje (2013) režiserja Mihe Hočevarja. Z navezavo na zgodovino in sodobni humor sta nagovorila množično občinstvo ter dosegla izjemno gledanost.

Ob tej priložnosti vabijo k ogledu filmov na idilični lokaciji ob jezeru Jasna in v Ljudskem domu Kranjska Gora. Slavnostna otvoritev in premierna projekcija filma Kekec bo potekala v soboto, 05.07.2025, prav tako bo jezero Jasna ostal velik kino na prostem vse do ponedeljka 07.07.2025 medtem, ko bo v torek projekcija filmov potekala v Ljudskem domu v središču Kranjske Gore. Ogled vseh projekcij je brezplačen. V primeru dežja bodo projekcije filmov Kekec, Srečno Kekec in V kraljestvu Zlatoroga potekale v Dvorani Vitranc v Kranjski Gori.

***Tudi letos v Kranjski Gori številne športne prireditve za rekreativce***

Na destinaciji Kranjska Gora se bo do zaključka poletne sezone odvilo kar nekaj športnih prireditev od Outdoor festivala v Mojstrani, Triglav trail runa, ki bo tako kot že nekaj let zapored potekal v Mojstrani do kolesarske prireditve z dolgoletno tradicijo Juriš na Vršič in za zaključek konec septembra še trail tekaški dogodek leta Julian Alps Trail run. S tem dogodku se bo tradicionalno zaključila poletna sezona v Kranjski Gori.

**Dolina Soče**

***Občina Bovec: župan Valter Mlekuž***

Zelo pomemben del infrastrukture, ki bi bila nujno potrebna, je gradnja novih kolesarskih poti. Pri tem pa naletimo na težave z umeščanjem v prostor, naj si bo zaradi lastništva zemljišč, naj si bo zaradi naravovarstvenih nesmiselnih omejitev. Parkirišča postopno urejamo in jih tudi zaračunavamo, na veliko težavo pa smo zaradi nerazumnih naravovarstvenih omejitev naleteli pri želji za ureditev parkirišča ob cesti pri slapu Boka, ki bi moral biti ponos vse Slovenije.

Gradimo parkirno mesto za trdnjavo Kluže, za obisk smo odprli predor pod trdnjavo Kluže, čakamo pa še na razširitev državne ceste v najožjem delu in ureditev peš poti od parkirišča do trdnjave.. Ta dela pa ne morejo in ne smejo potekati v turistični sezoni, saj bi zapore pomenile prometni kaos oziroma kolaps.

Za zmanjšanje prometa in s tem ogljičnega odtisa smo že pred leti spodbujali uvedbo avtobusnih prevozov v glavni turistični sezoni preko Vršiča, spodbudili smo tudi avtobusnega prevoznika, da je uvedel avtobusno linijo preko Predela, Trbiža do Kranjske Gore, za katerega smo posredovali pri italijanskih organih tudi za pridobitev vseh potrebnih dovoljenj za ustavljanje na avtobusnih in železniških postajah v Italiji. Težava nastane, ker država ne sofinancira mednarodnih linij. Prav tako sta Občini Bovec in Kranjska Gora prisiljeni sofinancirati avtobusne prevoze v juniju in septembru. Če bi želeli zadevo zares rešiti, bi morali poskrbeti za sistemsko sofinanciranje s strani države.

Novost bo uvedba parkirnega režima na vrhu Vršiča, za katero pa je potreben čas, da bi ugotovili učinke in smiselnost uvedbe režima z zapornicami že v dolini.

Nesprejemljiv je tudi prenos SB Jesenice, ki je Bovškemu najbližja bolnišnica, v Kranj, kar bo nam Bovčanom še dodatno zmanjšalo enake pravice vseh državljanov do zdravstvenih uslug. Zato se je tudi Občina Bovec pridružila protestnemu pismu gorenjskih Občin zoper prestavitev SB v Kranj.

**Občina Kobarid: župan Marko Matajurc**

Med poletno turistično sezono se vzpostavi plačljiv režim na najbolj obiskanih in turistično atraktivnih parkiriščih (pri naravni znamenitosti Slap Kozjak, parkirišče pri planini Kuhinja, reka Nadiža). Parkirišča se med turistično sezono dnevno urejajo (odvoz smeti, stranišča…). V planu je ureditev pešpoti od Mlekarne Planika do Napoleonovega mosta (vzhodni del Kobarida). Pot povezuje mesto Kobarid z dvema velikima kampoma ob reki Soči. Obstoječa cesta je neprimerna in nevarna za veliko število pešcev, ki hodijo po cestišču, ker na tem odseku ni urejenega pločnika ali druge pohodne površine.

V mesecu avgustu 2024 je bil v Gregorčičevi ulici v Kobaridu uvedena spremenjena prometna uredite. Spremenjena ureditev velja za območje med križiščem pri Mlekarni Planika in Trgom svobode v centru mesta. Med križiščem pri Mlekarni Planika in križiščem pri Osnovni šoli Simona Gregorčiča zaradi šolskih avtobusov promet poteka dvosmerno. Med križiščem pri Osnovni šoli Simona Gregorčiča in Trgom svobode (do križišča za Sv. Anton) promet poteka enosmerno v smeri proti trgu. Za kolesarje in pešce promet tudi na tem odseku dovoljen v obe smeri. Na celotnem odseku velja hitrostna omejitev 30 km/h. Spremenjena je prometna ureditev vozišča z dodanim pasom za pešce na nivoju vozišča. Sprememba prometne ureditve zagotavlja večjo prometno varnost ranljivih udeležencev v prometu.

Občina Kobarid je v maju 2025 uspešno zaključila nujna vzdrževalna dela na brvi čez reko Sočo pri Kampu Lazar. Ta značilna brv, ki povezuje levi in desni breg reke pri Kobaridu, ni le pomembna za lokalno prebivalstvo, ampak tudi za številne obiskovalce, ki radi raziskujejo naravne lepote doline Soče. Zaradi dotrajanosti ključnih nosilnih elementov je bila brv nekaj časa zaprta, saj ni več izpolnjevala potrebnih varnostnih zahtev.

Gre za eno izmed najbolj prepoznavnih točk v občini, ki ima tudi pomembno vlogo v turistični infrastrukturi območja. Zato je bila obnova nujna – tako z vidika varnosti kot tudi zagotavljanja nemotenega dostopa za obiskovalce in domačine.

Občina Kobarid ureja pohodniške pešpoti, (tudi pohodniško pot Juliana trail - krožno daljinsko pohodniško pot), ki jih med sezono uporablja vedno več ljudi.

Ob reki Soči se urejajo vstopno – izstopna mesta, ki jih uporabljajo predvsem vsi, ki rekreativno ali poslovno plujejo po reki Soči.

Tudi letošnje poletje bo tako kot prejšnja leta Hop ON Hop OFF Kobarid povezal najlepše kotičke naše občine. Povezave bodo enake kot lani, prevozi se bodo opravljali z dvema kombijema, med njima bo tudi e-kombi. Iz občinskega središča se bodo potniki lahko odpeljali na Planino Kuhinja, v Drežnico in Drežniške Ravne, na Kolovrat in krožno v Breginjski kot. Hop ON Hop OFF bo vozil na relaciji med Kobaridom in Robičem oziroma parkiriščem pri Nadiži, saj se je ta relacija lani, ko je bila uvedena prvič, izkazala kot zalo priljubljena. Hop ON Hop OFF Kobarid je povezan z nekaterimi rednimi avtobusnimi linijami, s tovrstnimi prevozi v sosednjih občinah in čezmejnimi povezavami.

Če bodo vremenske razmere primerne, bo v sklopu Evropskega tedna mobilnosti (ETM) Hop ON Hop OFF vozil tudi meseca septembra. Ob vikendih v septembru se boste z njim lahko odpeljali na Planino Kuhinja in krožno v Breginjski kot.

***Turizem Dolina Soče: direktorica Erika Kašča Špolad***

Poletje 2025 v Dolini Soče ne prinaša le starih, dobro poznanih lepot – prinaša svež veter in nove priložnosti za trajnostni turistični razvoj.

**Dogajanje v Dolini Soče**

Letošnje poletje in kasneje jesen bosta polna utripajočih dogodkov, ki povezujejo naravo, kulturo in lokalno skupnost:

* Najprej se nam že kmalu, v tem mesecu obetata dve veliki tekaški prireditvi [**Podbrdo** **Trail Running Festival**](https://www.ptrf.si/) (med 20. in 22. 6.) in [**Soča Outdoor Festival**](https://soca-outdoor.com/) **(**27. - 29. 6,) ki vsako leto še nadgrajujeta program in sta med tekači že zelo znana in priljubljena.
* Poleti imajo vse občine pester glasbeni in kulturni program na prostem. Vsak kraj ima na določen dan v tednu tekom celega poletja glasbo v živo.
* Jeseni pa sledijo 4 močni in v naši dolini znani festivali:
* [**Blitz Bovec Maraton**](https://blitz-bovecmaraton.si/sl), ki bo 6.9. v Bovcu.
* [**Jestival okusov in umetnosti**](https://www.soca-valley.com/sl/iskanje-dogodivscin/tradicionalni-dogodki/jestival/), ki bo 4.10. v Kobaridu in bo združil ljubitelje hrane, kulture in umetnosti.
* [**Frikafest**](https://www.soca-valley.com/sl/iskanje-dogodivscin/tradicionalni-dogodki/frikafest/) – praznik naše najbolj značilne jedi, Frike, ki bo 12.10. v Tolminu.
* Med 19.9. in 12. 10. pa poteka tudi [**Festival pohodništva Dolina Soče**](https://www.soca-valley.com/sl/iskanje-dogodivscin/aktivnosti/2021083109575140/festival-pohodnistva-dolina-soce/), ki združuje preko 20 različnih pohodov in pohodniških druženj.

 **Novosti v Dolini Soče**

Letošnja novost je bogata ponudba vodenih butičnih doživetij, imamo jih kar 10, ki so lani prejeli [**certifikat kakovosti Iz Doline Soče**](https://www.soca-valley.com/sl/navdih/certifikat-iz-doline-soce/ponudba/).

Konec maja se je v Bovcu odprl tudi [**Bike Park Bovec**](https://www.bikeparkbovec.com/sl/), ki ponuja proge za vse ravni znanja – od začetnikov do izkušenih mojstrov skokov.

[Baška grapa](https://www.facebook.com/profile.php?id=61568997575435&locale=sl_SI) je z letošnjim letom postala uradna članica mreže **Bergsteigerdörfer (Gorniške vasi)** – mednarodne pobude, ki povezuje kraje, zavezane trajnostnemu razvoju, ohranjeni naravi in pristni alpski kulturi. Ta mirna in slikovita dolina med Tolminom in Podbrdom obiskovalce vabi s pohodniškimi potmi, bogato železniško in kulturno dediščino ter toplim gostoljubjem domačinov.

Letos nadaljujemo z ukrepi, za **trajnostno upravljanje obiskovalcev**. Med najpomembnejšimi so:

Ponosni smo na [**daljinsko pohodniško pot Juliana Trail**](https://julian-alps.com/sl/tour/daljinska-pot/juliana-trail/34541732/), ki je med pohodniki zelo priljubljena predvsem izven glavne sezone, kar strmi k zastavljenim ciljem turistične strategije, da spodbujamo širjenje turistične sezone.

[**Poletni turistični avtobusni prevozi**](https://www.soca-valley.com/sl/dolina-soce/trajnostna-mobilnost/) katerih namen je razbremenitev prometa v bližini največjih znamenitosti in na mestih, kjer si želimo manj prometa. V Tolminu shuttle vozi do Javorce in Tolminskih korit. V Kobaridu je najbolj priljubljen hop on hop off do Planine Kuhinja, Drežnice, Kolovrata in do reke Nadiže. V Bovcu pa hop on hop off vodi do slapu Virje, v dolino Lepene, do Čezsoče, do trdnjave Kluže in na Mangartsko sedlo.

Letos so predvidene tudi redne avtobusne linije čez Predel, Vršič in do Čedada.

Novost je tudi [Turistična ambulanta v Tolminu](https://www.soca-valley.com/sl/dolina-soce/novice/2025052912590723/v-tolminu-turisticna-ambulanta-za-varno-in-brezskrbno-poletje/), ki bo namenjena vsem obiskovalcem Doline Soče. Ambulanta je namenjena tako **slovenskim kot tujim turistom**. Naročanje **ni potrebno** – upošteva se vrstni red prihoda. Ambulanta bo delovala **od 23. junija do 29. avgusta 2025**, vsak delavnik **od 12.00 do 20.00**, v pritličju stavbe A Zdravstvenega doma Tolmin.

Naše komunikacijske kampanje letos poudarjajo **odgovorno vedenje** v naravi, spoštovanje do lokalnega prebivalstva in premišljen odhod v gore.

**Občina Gorje, podžupanja Danijela Mandeljc**

Občina Gorje v okviru Biosfernega območja Julijskih Alp aktivno pristopa k usklajenemu upravljanju prostora, razvoju trajnostne mobilnosti in zagotavljanju kakovostne turistične izkušnje, zlasti v času poletne sezone, ki za naše območje pomeni velik izziv in priložnost hkrati.

***Poletna sezona 2025 – upravljanje obiska v Soteski Vintgar***

Soteska Vintgar predstavlja eno najpomembnejših naravnih znamenitosti v naši občini in hkrati eno najbolj obremenjenih turističnih točk v regiji. V občini Gorje smo zato pripravili in sprejeli celostno prometno strategijo, v kateri smo analizirali in upoštevali vse obstoječe prometne tokove, tako na občinskih kot na državnih cestah. V pripravo strategije so bili vključeni vsi ključni deležniki občani, turistični ponudniki, upravljalci cest, policija, gasilci in druge službe, kar je omogočilo pripravo kakovostnega in izvedljivega dokumenta.

Z uvedbo spletne prodaje vstopnic za obisk Soteske Vintgar ter organizacijo prevozov z osrednjega parkirišča pri LIPu do vstopne točke in nazaj, smo bistveno izboljšali pretočnost in zmanjšali prometne obremenitve na lokalnem območju. Pred uvedbo teh ukrepov smo se soočali z množičnim parkiranjem ob cestah, na kmetijskih zemljiščih ter z oviranimi dostopi za intervencijska vozila v okoliške vasi. Danes, ob doslednem spoštovanju uvedenih režimov, so te težave skorajda v celoti odpravljene.

***Infrastrukturni projekti v letu 2025***

V letu 2025 smo v občini Gorje uspešno izvedli tri večje infrastrukturne projekte, povezane z izboljšanjem prometne varnosti in ureditvijo prometa. Vsak projekt spremlja natančno izdelan varnostni načrt, ki na prvo mesto postavlja varnost vseh udeležencev v prometu. V primeru potrebnih zapor cest ali preusmeritev prometa sodelujemo z interventnimi službami in pripravimo ustrezne obvoze, s čimer zagotavljamo neprekinjen dostop do vseh naselij.

Med najpomembnejše projekte sodita tudi:

Gradnja mostu čez reko Radovno, ki bo po dokončanju zagotavljal varen prehod pešcev, kolesarjev in vozil ter dodatno izboljšal povezljivost znotraj občine,

Ureditev parkirišča pri pokopališču v Zgornjih Gorjah, ki bo razbremenila mirujoči promet v središču naselja.

Oba projekta med gradnjo ne vplivata bistveno na prometne tokove, bosta pa po zaključku pomembno prispevala k večji prometni varnosti in urejenosti prostora.

***Pristopi k upravljanju prostora***

Občina Gorje svoje razvojne usmeritve gradi na načelih trajnostnega sobivanja med prebivalci, obiskovalci in naravo. Posebno pozornost namenjamo zagotavljanju prometne varnosti, spoštovanju prostorskih omejitev ter ohranjanju kakovosti življenja domačinov. Z vzpostavitvijo premišljenih režimov, ki temeljijo na podatkih, sodelovanju in sprotnem prilagajanju, smo oblikovali model upravljanja prostora, ki ga kot dober primer prepoznavajo tudi širše.

Občina Gorje bo tudi v prihodnje dejavno sodelovala pri skupnih prizadevanjih za razvoj območja Julijskih Alp kot prostora, kjer je trajnost več kot beseda je zaveza prihodnosti.

**Občina Bled, požupan Iztok Pesrl**

Pred začetkom visoke turistične sezone so se na Bledu uvedle določene novosti parkirnega režima, tudi v letošnji sezoni bo fokus na usmerjanju turističnih tokov z namenom boljše pretočnosti vozil ter prijetnejšem sobivanju lokalnega prebivalstva in obiskovalcev.

**Nova platforma za parkirišča na Bledu**

Vse informacije o javnih parkirnih mestih v občini Bled so združene na novi platformi, parking.bled.si, kjer je objavljen zemljevid parkirišč ter cenik, na omenjeni spletni strani pa je za nakup na voljo tudi letna dovolilnica. Ta je za domačine s stalnim prebivališčem v Občini Bled na voljo po ceni 30,00 evrov, za vse ostale pa po ceni 90,00 evrov.

**Občinska parkirišča**

Občina Bled upravlja več kot 960 občinskih parkirišč, izgradnja večjega parkirišča pri Športnem parku Bledec še poteka, uradno odprtje sledi 4. julija 2025. Slednje bo sprejelo 231 osebnih vozil ter 6 električnih, 11 mest bo namenjenih za invalide, 15 pa avtodomom.

Občinska parkirišča so plačljiva, na določenih je na voljo časovno neomejeno parkiranje. Javne parkirne površine s 65 parkirnimi mesti, kjer se ne plačuje parkirnina, so na voljo na Betinu.

V skladu s strateškimi usmeritvami kraja, ki delujejo v smeri trajnostne in zelene mobilnosti z namenom ohranjanja naravne in kulturne dediščine, goste spodbujamo k uporabi javnega potniškega prometa, avtobusnih oziroma železniških povezav.

Za namen razbremenitve prometne infrastrukture bodo tudi letos v juliju in avgustu na voljo brezplačni prevozi, poimenovani Bled Bus. Te bodo krožili okoli jezera ter povezovali kraj z okoliškimi vasmi in Pokljuko. Bled Bus bo svoje postajališče imel tudi pri novo zgrajenem parkirišču pri Športnem parku Bledec, ki bo goste odpeljal do glavne avtobusne postaje v središče kraja.

Dodatna avtobusna povezava, ki bo brezplačna za obiskovalce, bo povezovala Radovljico, Lesce ter Bled. Med 1. julijem in 31. avgustom bodo gostje dnevno lahko vstopili na brezplačen prevoz na avtobusni postaji v Radovljici, s postajališči na železniški postaji v Lescah, kampu Šobec in River Camping Bled, s končnim postajališčem na avtobusni postaji Bled.

**Nova parkirna mesta namenjena motoristom**

Občina Bled je v Zdraviliškem parku uredila nov parkirni režim, kjer je po novem na voljo 40 parkirnih mest za motoriste ter 4 za invalide. Parkiranje na tem območju je časovno neomejeno.

**Poletna prometna ureditev**

Med 14. junijem in 14. septembrom bo na območju Velike Zake vzpostavljeno usmerjanje prometa med 10. in 18. uro, ob koncih tedna ter ob večjih prireditvah se bo čas zapore podaljšal. Na železniški postaji bo zapora vzpostavljena do 20. ure, na lokaciji Pristave do 21. ure. Čas zapore se bo prilagajal glede na prometne konice iz smeri Bohinja.

Od 5. julija dalje bo ob sobotah, nedeljah in praznikih potekalo usmerjanje prometa z namenom varovanja dostopa za občane po lokalnih cestah. Na Koritnem bo usmerjanje potekalo med 9. in 13. uro, na Mlinem ter Mačkovcu pa med 16. in 20. uro oziroma dokler se ne bodo sprostile kolone vozil iz smeri Bohinja.

**Plovbni režim**

Za namen ohranitve Blejskega otoka, spomenika državnega in kulturnega pomena, je bil lani sprejet nov plovbni režim po Blejskem jezeru.

Pritisk obiskovalcev z raznovrstnimi plovili na otok predstavlja težavo z erozijo, saj na privezih za omenjena plovila ni prostora, zato se obiskovalci izkrcajo na različnih mestih na otoku in pri tem čez korenine in prst na obalo izvlečejo čolne in SUPe, kar se kaže v trajnih poškodbah dreves in obale.

V skladu z občinskim prostorskim načrtom pristajanje športnih veslaških čolnov na otoku ni bilo nikoli predvideno oziroma dovoljeno, v skladu z usmerjanjem turističnih tokov pa zaposleni na otoku ter redarji obiskovalce v skladu z odlokom preusmerjajo in informirajo.

Na Blejskem jezeru je še vedno možna rekreacija s športnimi veslaškimi čolni oziroma plovili na lasten pogon, privez oziroma pristajanje na Blejskem otoku pa za omenjena plovila ni na voljo. Za uporabo na jezeru so izrecno prepovedana plovila na električni pogon. Otok lahko obiskovalci obiščejo z linijskim električnim motornim čolnom, lesenimi čolni z vesli ali tradicionalno pletno.

**Blejski otok**

Obisk Blejskega otoka, starodavne romarske poti in spomenika kulturne in naravne dediščine Republike Slovenije, je praznik. Zaradi same zgodovine otoka, njegove sakralne dediščine in bogate romarske vsebine, je ob obisku zaželen ter pričakovan primeren oblačilni kodeks, ki izraža spoštovanje in dostojanstvo do samega kraja.

Obisk na otoku je časovno neomejen. Obiskovalci se lahko na obalo jezera vrnejo s prvo prosto pletno ali električnim motornim čolnom.

**Nočni red in mir**

Med 14. junijem in 14. septembrom se bo v nočnem času izvajalo fizično varovanje s strani varnostne službe ter drugih pristojnih organov na območjih okoli TC Bled, od avtobusne postaje, sprehajalne poti ob jezeru v smeri proti Casinoju Bled in Zdraviliškem parku. Poleg tega bodo pristojni organi delali tudi obhode v Veliki in Mali Zaki.

Obratovalni časi lokalov se ohranjajo do 1. ure zjutraj oziroma do 2. ure med vikendi in prazniki, kar izdatno prispeva k večjemu miru v nočnem času.

**Javne sanitarije**

Okoli jezera so za obiskovalce na voljo javne sanitarije pri postajališču za fijakerje v neposredni bližini Festivalne dvorane Bled, pod tribunami v Veliki Zaki, na Mlinem v sklopu hotela in restavracije Starkl (Cesta Svobode 45), od 8. junija so na voljo tudi v Veslaškem centru v Mali Zaki. Med poletjem se bodo uredile sanitarije na glavni avtobusni postaji.

**Usmerjanje obiskovalcev**

Tudi letos bo v skladu s preteklimi dobrimi praksami zaživel eden glavnih poletnih informacijskih kanalov, projekt Vprašaj me, sem domačin. Glavno poslanstvo terenskih informatorjev je gostom približati Bled in predstaviti vsebine izven središča kraja v okoliških vaseh z zaledjem, ki nudijo številna avtentična doživetja. Terenska ekipa informatorjev goste na licu mesta informira in usmerja na površine, namenjene določenim dejavnostim, ter k trajnostnemu vedenju na destinaciji.

***Turizem Bled: direktor Blaž Veber***

**Bled bus in dodatni turistični avtobusni prevozi**

Bled Bus je brezplačni turistični avtobus, ki bo v juliju in avgustu vsak dan vozil na treh različnih linijah po širšem območju Bleda. Namenjen je tako obiskovalcem kot domačinom za dnevno raziskovanje naravnih in kulturnih znamenitosti, obenem pa je odlična izbira tudi za pohodnike, ki se podajajo v Triglavski narodni park in se kasneje vračajo po drugih poteh. Uporabniki lahko med linijami neomejeno prestopajo.

**Prva linija, Pokljuka**, ima dva odhoda dnevno in je posebej primerna za pohodnike, saj omogoča dostop do izhodišč za večdnevne ture v Triglavskem narodnem parku. Na tej liniji je omogočen tudi prevoz do petih navadnih koles. Izredno priljubljena linija, bo v letošnjem letu vozila le 2x in ne več 4x, zaradi zmanjšanih sredstev financiranja.

**Druga linija, Countryside - Po vaseh**, vozi trikrat na dan po krožni trasi, ki vključuje Seliše, Zasip, Ribno in Bohinjsko Belo. Namenjena je tistim, ki želijo raziskati manj znane, a izjemno slikovite vasi v okolici Bleda.

**Tretja linija, Lakeside - Okoli jezera**, ima deset odhodov dnevno in povezuje glavne točke ob Blejskem jezeru. Med drugim se ustavlja tudi pri novem centralnem parkirišču, ki se nahaja pod Blejskim gradom in do Blejskega gradu

Vožnja z Bled Busom je brezplačna, rezervacije niso mogoče, prevozi pa niso namenjeni organiziranim skupinam potnikov. Domači ljubljenčki so na avtobusih dovoljeni, vendar morajo biti ves čas na povodcu in se ne smejo prosto gibati po vozilu. Živali morajo biti suhe in čiste, psi pa morajo imeti nagobčnik.

Z glavne avtobusne postaje Bled vsakih 60 minut vozi **Vintgar Shuttle**, ki obiskovalce pripelje do vstopne točke soteske. Zadnji odhod z Bleda je eno uro pred zaprtjem soteske, povratek iz soteske proti Bledu pa je možen še do dve uri po njenem zaprtju.

Posebna letošnja novost je poletni avtobus (Radovljica Bus) na relaciji **Radovljica- Lesce – Kamp Šobec – River Camping Bled – Bled.** Z brezplačnim prevozom želimo gostom največjih kampov med destinacijama Bled in Radovljica omogočiti bolj trajnosten način raziskovanja okolice, hkrati pa razbremeniti promet in povezati Blejsko jezero s starim mestnim jedrom Radovljice. Več o tej novosti bo predstavila direktorica Turizma Radovljica.

**Tiskovine in informatorji za premišljeno in odgovorno raziskovanje Bleda**

V pripravi je nova številka publikacije poletje–jesen na Bledu, ki bo namenjena predvsem usmerjanju obiskovalcev in boljšemu razumevanju prostora. V ospredju bodo teme upravljanja obiska ter nabor praktičnih informacij za kvalitetno doživetje kraja.

Nastajajo tudi nove tiskovine z navodili za parkiranje, vključno z avtodomi in turističnimi avtobusi, ter priporočili za vedenje, ki obiskovalcem pomagajo odgovorno in premišljeno raziskovati Bled ter ohranjati njegov značaj.

**Bled dobiva posodobljeno ledeno dvorano – odprtje konec junija**

Sanacija Ledene dvorane Bled se zaključuje. Dela so obsegala praznjenje starega sistema, demontažo opreme, odstranitev dotrajane betonske plošče in hladilnega kolektorja, zamenjavo podlage z novim drenažnim materialom, toplotno izolacijo, namestitev ogrevanja ter izvedbo nove prednapete betonske plošče in sodobnega hladilnega sistema. Prenovljena je tudi strojnica. Urejeno bo parkirišče pred objektom. Konec junija bo Bled znova zaživel z osveženo ledeno dvorano, ki bo ob nižjih stroških obratovanja ponujala boljše pogoje za treninge domačih in tujih ekip.

**Blejsko poletje prinaša spektakel glasbe ob jezeru**

Od 25. junija do 31. avgusta bo Bled oživel z raznolikim naborom dogodkov. Pester program za vse generacije in glasbene okuse obljublja nepozabno poletje.

Vsako sredo bo na Veslaških tribunah v Veliki Zaki potekal Piknik Kino, kjer bodo obiskovalci pod zvezdami uživali v izbranih filmskih projekcijah.

**Petkove večere bodo zaznamovali energični DJ ritmi na Jezerski promenadi.**

Koncerti z edinstvenim razgledom bodo štiri petkove večere razveseljevali glasbene sladokusce na Veslaški tribuni. Na Koncertu štirih, 18. julija, se bodo zbrali Severa Gjurin, Rudi Bučar, Vasko Atanasovski in Dejan Lapajne v edinstvenem glasbenem večeru. Big Foot Mama bo 1. avgusta navdušila s svojo unplugged izvedbo. Helena Blagne bo 15. avgusta s svojo iskrenostjo in močjo glasu osvojila srca poslušalcev. Poletje bodo 29. avgusta z energijo in prepoznavnim rock ritmom zaključili Dan D. Sobote bodo posvečene tradicionalni slovenski narodnozabavni glasbi. Teden bomo zaključili z bolj prefinjenim pridihom – ob izbranih nedeljah vas bodo razvajali akustični nastopi.

Poletno vzdušje bo dodatno obogatil sejem domače in umetnostne obrti v Zdraviliškem parku, odprt od petka do nedelje med 10.00 in 21.00, kjer boste našli unikatne izdelke lokalnih ustvarjalcev.

**Lučke na jezeru: Poletni vrhunec**

Že tradicionalno bo predzadnjo julijsko soboto, 19. julija, Blejsko jezero zažarelo v soju tisočerih lučk. Na odru na Jezerski promenadi pa bodo DJ JAMirko & Godalkanje Violin Islands z disko ritmi sedemdesetih in godalnim zvenom ustvarili večer, poln edinstvene energije.

**Otroško poletje na Bledu: prostor za igro, učenje in ustvarjanje**

Vsako nedeljo ob 11. uri na Olimpijskem trgu pri Športni dvorani vabimo otroke k raznolikim aktivnostim, ki spodbujajo ustvarjalnost, gibanje in druženje. Program je prilagojen različnim starostnim skupinam in jih skozi igro ter raziskovanje povezuje z lokalno naravo in kulturno dediščino.

Program dogodkov in vse podrobnosti so na voljo na [www.bled.si](http://www.bled.si).

**Napoved poletne sezone v blejskih hotelih in zasebnih nastanitvah**

Blejski hoteli in zasebne nastanitve so že dobro zapolnjeni z organiziranimi skupinami, kar nakazuje na obetavno poletno sezono. Po izkušnjah iz preteklih let ponudniki pričakujejo, da bodo preostale kapacitete zapolnili še individualni gostje, ki se za rezervacije praviloma odločajo tik pred prihodom.

**Občina Bohinj, župan Jože Sodja in direktor Turizma Bohinj, Klemen Langus**

Občina Bohinj je že pred več kot 15 leti sprejela jasno zavezo – upravljanje prometa v smeri trajnostne mobilnosti. Naša vizija temelji na iskanju ravnovesja med kakovostjo bivanja za lokalno skupnost, naravovarstvom in kakovostno izkušnjo za obiskovalce.

Leta 2017 smo postali član prestižnega združenja Alpskih biserov (Alpine Pearls), ki spodbuja trajnostno mobilnost kot del dodane vrednosti v turizmu. Prav tako smo nosilec platinastega znaka Slovenia Green, kar dodatno potrjuje našo zavezanost k odgovornemu razvoju. Pomembno vlogo pri tem ima tudi članstvo Občine Bohinj v Združenju Julijske Alpe.

**Izzivi turističnega obiska in mobilnosti**

Povečevanje števila turističnih nočitev in obiskovalcev prinaša tako prednosti kot izzive. Eden največjih izzivov je prav prometna obremenitev, zlasti v visoki sezoni. Nadzorovana in smiselno upravljana dostopnost je ključna, saj neomejena raba osebnega avtomobila v alpskih dolinah in pri jezeru ogroža temelje sonaravnega razvoja.

Bohinj se sooča s sezonsko izrazitimi prometnimi obremenitvami. Medtem ko se v poletnih mesecih zdi, da je infrastruktura preobremenjena, so obsežni infrastrukturni projekti za celotno leto pogosto neprimerni, predimenzionirani in okoljsko invazivni.

**Strategija občine: Trajnostna mobilnost**

Zato že leta razvijamo sistem, ki temelji na:

• razpršenih parkiriščih,

• učinkovitem javnem prevozu z oddaljenih lokacij,

• alternativnih oblikah mobilnosti (kolesarjenje, hoja, shuttle prevozi),

• ter optimizaciji obstoječe prometne infrastrukture.

Sredstva, pridobljena s parkirninami, namenjamo izključno za upravljanje parkirnega sistema, urejanje parkirišč in zagotavljanje javnega prevoza.

**Ključni strateški dokumenti in ukrepi**

Zavedamo se, da so za dolgoročni uspeh ključni strateški pristopi. Naša prizadevanja temeljijo na dokumentih kot so:

• Celostna prometna strategija Občine Bohinj (2019)

• Strategija trajnostnega razvoja Bohinjskega jezera (2021)

• Akcijski načrt umirjanja prometa 2023–2030

• in drugi regijski strateški dokumenti.

Na tej podlagi smo za leto 2024 predvideli zaprtje travnatih parkirišč “Kristal” in “Labora”, ki se nahajata v neposredni bližini jezera. Občinski svet je 25. januarja 2024 sprejel Sklep o ukinitvi teh dveh parkirišč iz seznama javnih parkirišč.

**Vztrajanje pri zasebnem parkiranju kljub ukinitvi**

Na žalost ugotavljamo, da sta se lastnika omenjenih zemljišč odločila nadaljevati z dejavnostjo parkiranja, kljub jasni strategiji občine in javnemu interesu. To pomeni korak nazaj v procesu umirjanja prometa v neposredni bližini Bohinjskega jezera.

Občina Bohinj ostaja pri stališču, da:

• je zasedenost obstoječih javnih parkirišč ustrezna,

• obstaja učinkovit sistem prevozov z bolj oddaljenih lokacij,

• dodatno parkiranje pri Labori in Kristalu ni potrebno in škodi ciljem trajnostnega razvoja.

**Naša prihodnost ostaja zelena**

Kljub trenutni zamudi pri uresničitvi pomembnega ukrepa bomo vztrajali pri začrtani poti:

ustvariti prometni sistem, ki bo:

• prijazen naravi in ljudem,

• omogočal kakovostno življenje lokalnemu prebivalstvu,

• ter spodbujal trajnostni turizem kot dolgoročno vizijo Bohinja.

**Turizem Bohinj: Klemen Langus**

**Pestro poletje v Bohinju s poudarkom na trajnosti in varnosti v gorah**

Bohinj tudi letošnje poletje vabi z raznolikim programom dogodkov, bogato naravno in kulturno dediščino ter številnimi trajnostnimi ugodnostmi za obiskovalce. V ospredju ostaja spodbujanje prihodov z javnim prevozom, čemur so prilagojene številne storitve, paketi in posebne ugodnosti, vključno s Kartico Julijske Alpe: Bohinj. V času največjega obiska pa ne gre pozabiti niti na varno obiskovanje gora.

Letos ponovno uvajamo možnost brezplačnega parkiranja v Bohinjski Bistrici – na parkirišču Kobla in na parkirišču na Nomenju, iz obeh parkirišč poleti vozi organizirani avtobusni prevoz.

**Vse na enem mestu**

Vse informacije glede prometa, javnega prevoza in parkiranja vključno z aktualnimi informacijami o zasedenosti so na voljo na spletni strani: <https://promet.bohinj.si/>

**Pestro poletno dogajanje**

Poletna sezona v Bohinju prinaša številne dogodke za vse okuse. Obiskovalci lahko uživajo v tradicionalnih prireditvah, glasbenih večerih, športnih dogodkih in vodeni doživetjih v naravi. Poletni festivali, glasbeni večeri, tradicionalne prireditve in drugi kulturni dogodki po bohinjskih vaseh bodo vabili v družbo med domače ustvarjalce in tudi kvalitetne gostujoče nastope skozi celo poletje.

<https://www.bohinj.si/prireditve/>

**Trajnostni prihod v Bohinj z javnim prometom**

Območje občine Bohinj je precej zaprto alpsko območje, ki jo označujejo samo iz ene poglavitne strani dostopne doline in višje lege. Poleg tega do Bohinja vodijo cestne in železniške prometnice s precej omejeno kapaciteto, k temu je treba dodati tudi omejene parkirne površine. V najbolj obremenjenih časovnih obdobjih (zlasti v poletnem času) zato prihaja do težav že s samo dostopnostjo do Bohinja, na najbolj obiskanih točkah pa se občina srečuje s pritiski na površine za mirujoč promet. To vodi v težave, kot so zastoji, nepravilno parkiranje, zmanjšana prometna varnost, negativni vplivi na okolje, prostor, podobo krajine ter nezadovoljstvo obiskovalcev in občanov. Občina Bohinj v zadnjih letih v sodelovanju s Turizmom Bohinj in drugimi deležniki uspešno izvaja aktivnosti umirjanja prometa, optimizacijo prometa ter spodbuja rabo alternativnih oblik naravi prijazne mobilnosti, s čimer sledi strateškemu cilju izboljšanja trajnostnega upravljanja s prometom, naravnimi viri in prostorom z namenom ohranjanja Bohinja.

**Organizirani prevozi po Bohinju**

Tudi to poletje bo po Bohinju vozilo 7 linij organiziranih avtobusnih prevozov, od tega na planino Uskovnica in na Soriško planino kot prevoz na zahtevo.

Prevozi so plačljivi, vstopnico je možno kupiti preko spleta. Za brezskrbno potovanje po Bohinju je na voljo nakup vozovnice z veljavnostjo 24ur za vse linije organiziranih prevozov po Bohinju:

<https://promet.bohinj.si/prevozi/>

**Vozovnica 2 EUR/24 ur**

* **Velja:**24 ur od prve aktivacije na avtobusu (samo na označenih vozilih).
* **Nakup na spletu:** preko *spletnega obrazca* na tej strani in *v aplikaciji* ToyotaGO.
* **Nakup v živo:**TIC Bohinj (Ribčev Laz, Stara Fužina, Bohinjska Bistrica), TNP center (Stara Fužina in Triglavska Roža Bled) in pri nekaterih turističnih ponudnikih.
* **Cena:** odrasli = 2 EUR za 24 ur;  otroci od 0 – 14,99 let: brezplačno (vendar je tudi zanje potrebno pridobiti vozovnico).
* **Več oseb, več dni:** vozovnica se lahko kupi za do največ 8 oseb hkrati (odraslih in otrok) ter za največ 7 dni hkrati.
* **Omogoča**: neomejeno število voženj in presedanje med linijami
* Nakup vozovnice **ne zagotavlja** prostega mesta na določeni liniji ali ob določenem času.
* **Imetniki Kartice Julijske Alpe:** **Bohinj** vozovnice ne potrebujejo (ker so prevozi že vključeni v ugodnosti kartice).

**Turistični paketi**

Turizem Bohinj v sodelovanju z različnimi partnerji tudi letos spodbuja prihod v destinacijo z javnim prometom. Redne avtobusne in železniške povezave omogočajo obiskovalcem, da Bohinj dosežejo udobno, varno in okolju prijazno. V poletnem času so dodatno uvedene okrepljene povezave na relacijah Ljubljana–Bohinj ter Bled–Bohinj in več linij organiziranega prevoza po Bohinju, vključno do Pokljuke.

Za obiskovalce, ki v Bohinj pridejo z vlakom ali avtobusom, so pripravljene posebne **turistične ugodnosti**, vključno s cenejšimi vstopnicami, brezplačnimi prevozi in ugodnimi paketi za večdnevno bivanje.

Več na: <https://promet.bohinj.si/>

**Kartica Julijske Alpe: Bohinj**

Kartico lahko kupijo gostje partnerjev Turizma Bohinj, ki v Bohinju prenočijo vsaj dve noči in plačajo turistično takso. Kartica ob brezplačnih prevozih po Bohinju in brezplačnem parkiranju nudi tudi vrsto drugih popustov za ogled znamenitosti v in izven Bohinja ter popuste na prevoz v druge bližnje destinacije. Kartica je zasnovana trajnostno – spodbuja daljše bivanje, uporabo javnega prometa in obiskovanje manj obremenjenih točk v regiji.

Kartica je na voljo kot tedenska, tridnevna ali sezonska in je vključena brezplačno v izbranih turističnih paketih.

<https://www.bohinj.si/kartica-julijske-alpe/>

**Turistični paketi za goste, ki pridejo z javnim prometom**

Posebnost letošnje sezone so **turistični paketi za goste, ki v Bohinj pridejo z vlakom ali avtobusom**. Ti paketi vključujejo nočitve, brezplačen lokalni prevoz, Kartico Julijske Alpe: Bohinj, popuste pri vodenih izletih in doživetjih, ter druge ugodnosti. Namen paketov je spodbuditi trajnostni način potovanja, zmanjšati prometne obremenitve in izboljšati kakovost bivanja tako za goste kot za domačine.

Ti paketi so prilagojeni različnim ciljnim skupinam – družinam, pohodnikom, ljubiteljem narave in kulturnih doživetij – in omogočajo lažjo organizacijo brez uporabe lastnega avtomobila.

Pet različnih paketov Bohinj **(Mega, Standard, Standard+, Mini in Mini+)** združuje priljubljene aktivnosti in izkušnje za nepozabne izlete po dostopnih cenah. Na voljo so od 5. aprila do 2. novembra 2025.

<https://www.bohinj.si/informacije/paketi-bohinj/>

**Pravila plovbe v Bohinju**

Bohinjsko jezero skupaj s Savo Bohinjko in njenimi pritoki predstavlja edinstven vodni sistem v osrčju Triglavskega narodnega parka. Varen in do okolja spoštljiv način plovbe po Bohinjskem jezeru in Savi Bohinjki ureja plovbni režim.

Vstop s plovili na Bohinjsko jezero in Savo Bohinjko je **dovoljen samo na vstopno-izstopnih mestih in v pristaniščih**, kjer je na voljo vsa potrebna infrastruktura ter poskrbljeno za varno vstopanje na jezero in reko ter so na voljo privezi in shramba za plovila. Začasni privez in pristajanje izven pristanišč je dovoljen med 8. in 20. uro.

**Plovila na vodi morajo biti opremljena z dovolilnicami za uporabo vstopno-izstopnih mest.**

VIŠINA PRISTOJBIN ZA UPORABO VSTOPNO-IZSTOPNIH MEST – NA PLOVILO:

* dnevna 2 EUR
* tedenska 5 EUR
* 30-dnevna 10 EUR
* 60-dnevna 15 EUR
* letna 20 EUR

**Varno v gore**

S povečanim obiskom gora v poletnih mesecih se povečuje tudi pomen **varnosti v gorah**. Turizem Bohinj v sodelovanju z gorsko reševalno službo Bohinj in Planinsko zvezo Slovenije izvaja ozaveščevalne aktivnosti o odgovornem planinarjenju.

Bohinj predstavlja idealno izhodišče za podajanje v svet pod Triglavom. Za ljubitelje pohodništva in planinarjenja je Bohinj, od nižin pa do najvišjih vrhov, je v Bohinju označenih pohodniških in planinskih poti za več kot 300 km.

Obiskovalci so vabljeni, da se pred pohodom dobro pripravijo, spremljajo vremenske razmere, izberejo poti primerne svoji telesni pripravljenosti ter uporabljajo ustrezno opremo.

Pohodniški vodnik po Bohinju:

<https://www.bohinj.si/pohodnistvo/pohodniski-vodnik/>

**Občina Jesenice, Ana Hering, strokovna sodelavka za turistično promocijo**

Na Jesenicah se je že začelo Jeseniško poletje 2025, ki bo ponujalo vrsto kulturnih, športnih, kulinaričnih in zabavnih dogodkov. Posebej je treba omeniti tekstilne umetniške inštalacije v projektu BIEN 2025, ki nastajajo v sodelovanju z Layerjevo hišo iz Kranja, Gornjesavskim muzejem Jesenice in Evropsko prestolnico kulture. Tekstilni izdelki so vidni na več lokacijah: na Železniški postaji Jesenice, v razstavnem salonu Dolik in na Stari Savi. Vrhunec zabave bodo trije koncerti slovenskih in tujih glasbenih skupin: 28.6. na Jesenicah pričakujemo Magnifica in skupino Manouche, 29. 7. nas obiščejo Hitmacher, Abbamia in Učiteljice, 30. 8. pa sklenemo Jeseniško poletje z nastopoma skupin Yugonostalgice in Balkan Boys. Tudi v tem letu bo odprto letno kopališče na Ukovi, navdušenci nad folkloro pa se bodo lahko zabavali ob srbskih, makedonskih in bošnjaških nastopih jeseniških kulturnih društev na Stari Savi.

**Občina Žirovnica: župan Leopold Pogačar**

**Cesta Žirovnica-Piškovca- Bled**

Cesta na relaciji Žirovnica–Piškovca–Bled je namenjena izključno lokalnemu prometu in je dovoljena le za uporabo prebivalcem občin Žirovnica, Bled in Gorje. Zaradi svoje ozke prometne zasnove, omejene nosilnosti in umeščenosti v občutljivo okolje ta povezava ni primerna za obvozne ali tranzitne poti, saj ne prenese večjih prometnih obremenitev. Z upoštevanjem te omejitve pomembno prispevamo k ohranjanju prometne varnosti, zaščiti lokalne infrastrukture ter miru in kakovosti bivanja za tamkajšnje prebivalce**.**

**Rekreacijski park Završnica, zapornice..**

Dolina Završnice je priljubljeno izhodišče pohodnikov in kolesarjev. V bližini se nahajajo znane planinske postojanke: Valvasorjev dom, Prešernova koča in Dom pri izviru Završnice. Neokrnjena narava in enostavna dostopnost doline prispevata k visokemu obisku, ki pa preobremenjuje ceste z individualnim prometom.

Obiskovalci Završnice imajo možnost parkiranja na treh parkiriščih:

* Parkirišče ob jezeru je namenjeno avtomobilom, motornim kolesom in avtobusom.
* Novo parkirišče ob cesti je namenjeno le avtomobilom.
* Neasfaltirano parkirišče je namenjeno avtomobilom in avtodomom.

Cenik si lahko preberete tukaj: <https://visitzirovnica.si/koristne-informacije-parkiranje-zirovnica-zavrsnica/>. Poleg plačila z gotovino in kartico je možno tudi plačilo s spletno aplikacijo Parkmewise.

**Podaljšanje dovolilnic za parkiranje in uporabo gozdnih cest**

Cena podaljšanja dovolilnice za občane Občine Žirovnica znaša za parkiranje 20 EUR, za uporabo gozdnih cest pa 25 EUR. Za vse ostale je cena podaljšanja dovolilnice za parkiranje 50 EUR, za uporabo gozdnih cest pa 100 EUR.

**Nov cenik (od 19. 4. 2025)**

* Osebna vozila in motorna vozila: 1 EUR na uro/10 EUR dnevna parkirnina
* Avtodomi: 2 EUR na uro/20 EUR dnevna parkirnina
* Avtobusi: 7 EUR na uro/35 EUR na dan
* Obratovanje parkirišča: med 6. in 22. uro

**Omejen dostop za motorna vozila iz doline Završnice do planin**

Zapornica proti Valvasorjevem domu stoji pri transformatorski postaji na gozdni cesti proti Stolu. Zapornica proti Domu pri izviru Završnice stoji pri transformatorski postaji na gozdni cesti proti Zelenici. Cena za enkratni prehod z vozili proti Valvasorjevem domu je 10 EUR, proti Domu pri izviru Završnice pa 7 EUR.

Plačilo: z denarjem ali kreditno kartico na parkomatu na glavnem parkirišču v Završnici ali s kreditno kartico na/pri obeh zapornicah. Prebivalci občine Žirovnica in lastniki zemljišč na področju, ki se nahaja izza zapornic so upravičeni do dovolilnic za prehod.

Več: <https://visitzirovnica.si/koristne-informacije-parkiranje-zirovnica-zavrsnica/>

***Zavod za turizem in kulturo Žirovnica, direktor Matjaž Koman***

Poletna sezona v Žirovnici – med gorami, kulturno dediščino in festivalom KaŠArt

 Žirovnica v poletnih mesecih ponuja pestro paleto doživetij za ljubitelje narave, kulture in umetnosti. V urejeni dolini Završnice vabimo obiskovalce, da se nadihajo svežega zraka, sprostijo ob jezeru in izkoristijo izhodišča za obisk gora (Stol, Ajdna, Zelenica, Zabreška planina itd.). Dolina je opremljena z urejenim parkiriščem, sanitarijami, informacijskimi tablami, klopmi in pitniki. Z uvedbo novega režima dostopa do gora želimo omejiti motoriziran promet proti Valvasorjevem domu in Domu pri izviru Završnice ter s tem ohraniti naravno okolje in obiskovalcem omogočiti varnejšo ter prijetnejšo izkušnjo.

Avtomobilski dostop je zato v času sezone urejen z določenimi omejitvami, ki obiskovalce spodbujajo k trajnostnim oblikam mobilnosti. Kulturni obiskovalci ste v poletnem času vabljeni na obisk petih muzejskih hiš na Poti kulturne dediščine Žirovnica: Čopovo rojstno hišo v Žirovnici in Finžgarjevo rojstno hišo v Doslovčah bosta julija in avgusta odprti vsak dan razen ponedeljka.

Zaradi prenove bo Prešernova rojstna hiša v Vrbi še naprej zaprta za obiskovalce, a se obeta prenova, ki bo to najstarejšo hišo v Vrbi nadgradila v sodoben muzejski kompleks. Poseben pečat poletju daje festival KašArt, ki združuje vrhunsko umetnost, intimen glasbeni utrip in bogato kulturno dediščino. Festival poteka od konca junija do konca avgusta na različnih prizoriščih po Žirovnici, med njimi v Finžgarjevi rojstni hiši, Čopovi rojstni hiši, na travniku ob Prešernovem spomeniku v Vrbi in v Završnici.

Program letos vključuje:

* 26. 6. ob 18.00, Čopova rojstna hiša: Jezik barv, govorica slik – razstava grafik Andreja Jemca
* 3. 7. ob 20.00, Finžgarjeva rojstna hiša: Etno zbor Ljelje
* 4. 7. ob 20.00, Prešerna noč v Vrbi: Aleksander Mežek & Gal Gjurin z gosti
* 10. 7. ob 20.00, Finžgarjeva rojstna hiša: Dekle obljubljeno soncu – Špela Frlic & All Strings Detached 24. 7. ob 21.00, Finžgarjeva rojstna hiša: projekcija slovenskega filma Lucija (1965)
* 8. ob 20.00, Završnica: koncert Nina Pušlar (vstopnice prek Eventim)
* 8. ob 20.00, Završnica: koncert FLIRRT & Jet Black Diamonds (vstopnice prek Eventim)
* 14. 8. ob 20.00, Finžgarjeva rojstna hiša: koncert Korona
* 21. 8. ob 20.00, Finžgarjeva rojstna hiša: koncert Marko in Mirko Vuksanović (Avtomobili)
* 26. 8. ob 17.00, Čopova rojstna hiša: otroški popoldan Grofica pripoveduje s pravljičnim nastopom in delavnico
* 28. 8. ob 20.00, Finžgarjeva rojstna hiša: zaključni koncert Slon in Sadež

Vsi dogodki festivala KašArt, razen dveh koncertov v Završnici, so brezplačni! Festival pa tudi letos ohranja poudarek na intimnosti, kakovostni umetnosti in dostopnosti za vse generacije.

**Občina Radovljica, Romana Šlibar Pačnik z Oddelka za družbene dejavnosti in direktorica JZTKR Kaja Beton**

Obe temi predstavlja direktorica JZTKR Kaja Beton.

**Pomembni infrastrukturni ali prometni projekti v občini (parkirišča, zapore cest, posebni režimi..)**

Investicijski fokus Občine Radovljica je v letu 2025 predvsem na odpravi posledic vodne ujme, med drugim je predvidena obsežna sanacija občinske infrastrukture vključno z dvema mostovoma v dolini Drage, nadaljujejo se tudi priprave na izvedbo projekta nadgradnje čistilne naprave Radovljica, ki je vključen v razvoj regij; v povezavi z obnovo železniške postaje Lesce-Bled, ki vključuje tudi ureditev turistično-informacijske točke, pa je Direkcija RS za infrastrukturo nedavno pripravila javno razgrnitev načrtov.

**Novosti ali spremembe povezane s turizmom in turistično infrastrukturo**

Obnova Kovaškega muzeja v Klinarjevi hiši v Kropi, je v zaključni fazi, enako obnova tamkajšnjega kulturnega doma; na vstopu v Kropo je letos predvidena ureditev novega javnega parkirišča za osebna vozila in avtobuse; pod vodstvom Javnega zavoda Turizem in kultura Radovljica in s pomočjo nepovratnih sredstev pa se nadaljuje tudi investicija v projekt ureditve družinske poti po Kropi.

V pripravi na državi so projekti sanacije Plečnikovega paviljona Brezjanka v Begunjah, ki se bo izvajala v sklopu sanacije parka gradu Katzenstein, nekaj manjših projektov, povezanih s turistično infrastrukturo, se bo izvedlo tudi v okviru participativnega proračuna.

**Pristopi k upravljanju prostora**

Na področju upravljanja prostora so v teku 5. spremembe prostorskega reda, v povezavi z upravljanjem prostora in nadaljnjim turističnim razvojem občine pa bomo še več pozornosti posvetili turističnim nastanitvam v naravi, kjer opažamo nekatere negativne vplive predvsem v povezavi s kršenjem gradbene in okoljske zakonodaje; ob tem seveda upamo, da bo država za urejanje te pereče problematike vendarle uspela zagotoviti tudi ustrezne pravne podlage.

**Ključni dogodki ali prireditve poleti 2025**

V Radovljici nadaljujemo z dobro sprejetimi dogodki v starem mestnem jedru - četrtkovi večeri na trgu, Festival Radovljica, srednjeveška tržnica. Pravkar je za nami festival **Okusi Piva Radovljica**, čez slabih 14 dni pa se bo odvijal mednarodni plesni swing festival **Shake the Change**.

Letošnja novost je sklop treh kulturnih dogodkov v Radovljici. Dogodki pod imenom ***Kultura v atriju***združujejo vrhunsko izvedbo klasične glasbe, posebne očarljive lokacije in izbrano kulinariko. S projektom povezujemo pravzaprav tri stvari. Kot prva in osrednja je seveda glasba, tokrat gre za klasično glasbo. Povezali smo se z mladim violinistom Timotejem Willewaldtom iz Radovljice, ki bo skupaj s svojimi prijatelji, po večini študenti na konservatorijih pripravil kakovosten program. Temu dodajamo kulinariko, ki je nek razpoznavni znak skorajda vseh naših dogodkov. Tretji element pa je seveda ambient, ki je prav tako skrbno izbran. Prav zaradi omejitev prostora in zato, ker želimo ponuditi neko novo, bolj intimno izkušnjo glasbe in kulinarike, so dogodki namenjeni manjšemu številu poslušalcev. Letos pripravljamo tri take koncerte, prvi bo na sporedu že 17. junija. Za podrobnosti in nakup vstopnic pa obiščite naš TIC ali spletno stran.

**Posebnosti ali novosti v ponudbi**

Tudi letos ponujamo v juliju, avgustu in septembru po urniku vodene oglede Radovljice, Krope in Gradu Kamen. Med novostmi izpostavimo, da bo letos odprt tudi Muzej Talcev, kjer je bila maja odprta nova razstava. V sodelovanju s Kampom Šobec pripravljamo 2 krat tedensko tudi prevoz na vodene oglede Krope in Gradu Kamen.

Kot destinacija, znana po kulinariki, pa nas veseli, da je v letošnjem letu vrata ponovno odprl gostinski obrat na Črnivcu, v kratkem pa z novo kulinarično zgodbo goste ponovno lahko povabimo tudi na Domačijo Globočnik v vas Globoko. Pri težnjah po razpršitvi obiskovalcev in krepitvi kulinarične ponudbe je to vsekakor dobrodošla novost.

**Ukrepi za trajnostno upravljanje obiskovalcev (npr. poletni prevozi) in komunikacijo z gosti**

Tudi letos za obiskovalce pripravljamo zbrane informacije s konkretnimi namigi za prijetno raziskovanje in počitnikovanje v Radovljici. Že v začetku leta smo turističnim nastanitvam razdelili tudi nalepke in navodila, ki spodbujajo goste k bolj trajnostnemu obnašanju, na primer k uporabi javnega prevoza, ločevanju smeti in podobno.

Posebna letošnja novost, o kateri smo razmišljali zadnjih nekaj sezon, pa je **uvedba poletnega avtobusa na relaciji Radovljica - Kamp Šobec - River Camping Bled - Bled**. Omenjena kampa v poletnem času gostita daleč največ gostov destinacije in z letos brezplačnim prevozom jim želimo ponuditi bolj trajnostno obliko raziskovanja okolice ter tako zmanjšati prevoze z avtomobili ter tudi na ta način razbremeniti lokalne prometnice ter parkirišča. Hkrati pa jih še bolj spodbujamo k obisku mestnega jedra Radovljice, seveda pa se bodo z omenjenim avtobusom lahko vozili tudi domačini ter vsi drugi obiskovalci destinacije.